Wir, nachbenempten Heyni Meyer von Biraloͦff, rechter houbtgùlt, ✳ und Hannsz Strebel von Lupffen, als rechter unverscheidenlicher mitgùlt und schuldneˀ
in diser nach folgenden sach, bekennen und thün kunnd aller mencklich für ünns und ünser erben, die wir hartzü vestencklich verbinden, das wir von
dem geistlichen herren Remigio Thierberger, der zitten gardian, und gemeinem convente der Barfuͦsser des wirdigen gotzhusz zü Kùnngszfelden, also bar einer
sum̄ ingenomen und empfangen haben fùnffzechen guldin, mit namen je zwei pfunnd Bernner muntz und wàrung für einen guldin bezalt, ✳ harrùrend ✳
in ablosungsz wysz von dem fromen, vesten junckhern Christoffel Grebeln, des rautz zü Baden, als erben wylennd Ülrich Klingelfüsz und siner ewirtin,
seligen, von Baden, der sin und der sinen jartzit daruff gründt unnd verordnet haut, ✳ welche sum̄ geltz ich, jetzgemelter Heini Meyer, houbtschuldner, in minē
konntbaren nutz und frommen bewendet. und haben daruff dem beruͤrten hern gardian und convente mit gütter vernunfft und sinnlicher vorbetrachtung ✳ eins ongefarlichen, uffrechten, redlichen, vesten und bestennlichenn kouffs verkoufft und zükouffen geben wuͦssentlich in krafft und mit urkuͦnd ditz
brieffs, den wir so krefftig sin unnd gehalten weͣrden wellen, als waͧre der nach rechtlicher ordnùng verfertigt und bestàttiget, ✳ namlich fùnff fiertel guͤtz, ✳
genämsz und wolbereitz subers kernens Brugger mesz rechtz jerlichsz zinsz und kernen gelts alle jar, jerlichsz uff sannt ✳ Martins, àchttag vor oder nach,
ungefarlich unnd uff nàchst kùnnfftigen sant Martins tag mit dem ersten zinsz anzefauchen, demnach allweg guͦtlich zinsen geben wären und andtwurten söllen ✳ und wellen zü Kuͦnngszfelden, hablichen sicheren handen und gwalt wider mencklichsz verbieten, verhefften und entweren krieg, àucht und ✳
benn gemeinlich fuͦr all intrag, irttung, verhindernùs sonnder gantz one allen kosten und schaden̄ usser von uff unnd ab min, desz houbtguͦlten, ànderthalb juchart àcker zü Biraloͧff under der Steig gelegen̄ ob dem weg, als man von Biraloff gen Schertz gant, ✳ ist fry, ledig eygen̄, den ich also hierumb hafft
unnd pfandbar gemacht unnd ingesetzt hab. so dann hab ich, Hanns Strebel, mitgùlt unnd schuldner, ✳ pfanndtbar und hafft gemacht, ob daran abgienge, ✳
alles min ligend unnd varend guͦt, ✳ nützit darvon̄ uszgesùndert. also mit geding und in dem rechten̄, wàre sach und der jetzgenandt zinsz, die fuͦnnff ✳
fiertel kernnengeltz uff zil und tag obberürt, nit geben̄ und bezalt wurden̄, so moͧgent obbestimpten koͧffere und ir nachkomen, oder welhem̄ das in irem
namen zetün ùnd bevolhen wirt ✳ den gedauchten mitgülten̄ und schuldner oder sin erben̄ als manbùrgen darū manen̄ mit betten, brieffen̄, zehusz, ze hoff ✳
oder munttlich under ougen, die dann by iren gütten̄ trùwen an eydstatt in dern naͦchsten achttagen̄ nach der manūg zuͦ Brugg in der statt in eins offnen̄ wirtzhusz,
in der manūg bestimpt, inziechen̄, jeder mit sin selbsz lib oder einem erbern̄ knecht an siner statt, ✳ der selbs nit leisten möcht oder welt, unnd da leysten̄ ein recht offen̄
gyselschafft nach leystens recht unnd nach einem monat, es werde geleist, gemandt oder nitt, so mògent obgerùrten kouffere ir nachkomen̄ oder dem, sy
soͤlichs zetün bevelhen̄, die bestimpten underpfannd ✳ und, ob daran̄ abgangen wäre, alles annder ünser, der houbtgülten ✳ und mittschuldnerˀ und bùrgen, oder
ünnser erben ligennde und varende guͦtter angriffen̄ mit verpfennden̄, verkouffen̄, versetzten̄, vergandten̄, selbs an sich ziechen̄, mit oder one gericht, geistlich
oder weltlich, ✳ unnd söllen̄ die gemandten allweg dester minder nitt leysten̄ so lang vil und gnüg untzit sy umb versessen, uszstendig zinsz und sach
züsampt allem kosten und schaden̄, zimlich daruff ergangen̄, gantz uszgericht und bezalt werden̄. ✳ ob ouch den kouͦffernˀ iren nachkomen̄ und convendt
in diser sach jemer mangel beschäche, es waͤre an unnderpfanden̄, mitschuldner, buͦrgen̄, brieffen oder oder siglen, wie das wàre oder wurde, ✳ das söllen̄ un̄ welln̄
wir, houbtgùlten̄, mit schuldner und bùrgen̄, oder ùnnser erben̄ in monats frist, so ùnns das kunnd thon wirt, ✳ inen truͦlich erstatten̄ und ersetzn̄ by pen, angriffsz,
manūg unnd leystung, wie obstaut, von dem zinse. ✳ vor sölichem̄ obermeltem̄ angriffen und bekùmbern̄ söllen̄ üns, houptgùlten, mitschuldnerˀ unnd ✳
bùrgen̄, sòllen̄ ünsz noch ünnser erben̄ die underpfannd noch ander uͦnnser güt als obstaut gar nùtzit schirmen̄, schùtzen̄ noch bedecken̄, dhein, fryheit, gnad, recht,
geistlich, weltlich noch sunst nùtzit ùberal, so zuͦ schirm und behilff jeman hierwider erdencken̄ kònnde oder moͤchte, dann wir ùns desz alles gantz entzigen̄.
unnd daruff by gütten̄ trùwen̄ an eyd statt gelopt und versprochen̄ haben̄, was von ùnns obangezoùgt und beschriben̄ staut, das alles war und stat zehaltn̄,
zeleysten, zetün und zü volstrecken̄ und darwider nùtzit für zewenden̄ noch ze wort haben̄ getrülich und ongefarlich. ✳ ich, vilgenandter houbtschuldner, ✳
gelob und versprich ouch by gütten trùwen in eyds wysze fùr mich unnd min erben̄ den vilgerürten mitschuldnerˀ und bürgen̄, sin erben̄ unnd ✳
nachkomen̄ von diser mittgùlt und bùrgschafft, wie unnd in welich weg sy desz jemer zü einichem̄ kosten und schaden̄ kaͤmen, zeledigen̄ und zeloͤsen̄, one allen̄
iren schaden̄ ongefarlich. ✳ die obgenandten̄ koüffer haben mir, verkoùffer, ouch dise sonnder frùntschafft hierinne geton̄ unnd hab mir selbs sonders vorbehalten̄, das ich unnd min erben̄ den vilgennandtn̄ jerilchen zinsz, die fünnff fiertel kernen̄geltz nunhinnenthin, welhesz jars und zü welher zitt im jar wir
wellen̄, wol widern̄ kouffen̄ und abloͧsen moͧgen̄, samenthafft mit fuͦnnffzechen guldin obertzelter mùntz unnd waͧrung houptguͦtz ✳ und mit allem, bisz dar ✳
versessnem, ongewertē zinse zü sampt kosten̄ unnd schaden̄, ob desz ettwas onvergulten̄ uszstünde, ✳ alles getrülich und one gfeˀden̄. und desz alles zü warem̄ unnd
vestem urkünndt ✳ so haben̄ wir, obgenandten̄ Heini Meyer, houbtgült, unnd Hanns Strebel, als mitschuldner und buͦrg, ✳ ùns desz zeübersagende mit ernnst erbetten den fùrgeachten fromen̄, wyszen Hannsen Bürer, der ziten̄ hoffmeister zü Küngszfelden̄, ünnsern gùnstigen herren, das er umb ünnser flissigen̄ bitte willn̄
sin eygen insigel fùr ùnns und ünnser erben̄, doch ✳ im und sinne erben̄ in allweg onvergriffen̄ und one schaden̄, disem brieff offenlich hant tün anhencken̄, der
geben ist ✳ uff sannt Benedictus, desz heiligen̄ bichtigers, tag von Christs gepurt, unsers behalters, gezalt funnͦffzechenhundert unnd im aͦchtzechenden̄ jaren̄. ✳
✳ dem gotzhusz Kùngsfelden ✳